
Nr.27/328/4 februarie 2004
AVIZ

asupra propunerii legislative privind statutul medicului de medicina muncii şi organizarea serviciilor de medicina muncii
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă privind statutul medicului de medicina muncii şi organizarea serviciilor de medicina muncii, trimisă comisiei cu adresa nr. 337 din 25 august 2003.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 4 februarie 2004.

În urma dezbaterilor, membrii comisiei au hotărât, cu unanimitate, avizarea negativă a propunerii legislative din următoarele considerente:
1. nu respectă prevederile Legii nr.53/2003 – Codul muncii, Capitolul III – Protecţia salariaţilor prin servicii medicale, în special cele ale art.187, care stabileşte că atât atribuţiile specifice ale medicilor de medicina muncii, cât şi modul de organizare a activităţii, organismele de control, precum şi statutul profesional specific, vor fi reglementate prin lege specială;
2. nu respectă prevederile Legii nr.346/2002 privind asigurarea pentru accidente de muncă şi boli profesionale, cu modificările şi completările ulterioare, în special art.52 alin.(1), art.60., art.63, art.72 lit.a)-g) şi lit.k) şi o).
3. nu respectă H.G. nr.13/2004 privind aprobarea Statutului Casei Naţionale de Pensii şi Alte Drepturi de Asigurări Sociale, în special prevederile  art.107 punctul V, care stabileşte atribuţiile CNPAS în domeniul prevenirii accidentelor de muncă şi a bolilor profesionale precum şi art.14 lit.a), care stabileşte atribuţiile Consiliului tripartit al CNPAS.

